text: Vil have mere konkurrence om ambulancer
  16 december 2013 kl. 19.39
  Region Syddanmark vil have mere konkurrence om, hvilke firmaer der skal køre ambulancer i en kommende fem års periode. Derfor deles regionen op i fire områder.
  Et enigt regionsråd vedtog mandag at opdele regionen i de fire områder med udgangspunkt i hospitalerne og de kommende akutsygehuse. Det vil sige omkring Odense Universitetshospital, Sygehus Lillebælt, Sydvestjysk Sygehus og Sygehus Sønderjylland.
  I dag kører Falck i hele regionen. Men politikerne vil gerne have mere konkurrence.
  - Vi er glade for samarbejdet med Falck, men vi vil gerne have skabt mere konkurrence om opgaven med at køre vores ambulancer. Derfor deler vi nu opgaven op i mindre portioner. Så håber vi, at flere har mulighed for og lyst til at byde, siger Thyge Nielsen (V), formand for Region Syddanmarks Akut- og ø-udvalg.
  En ny aftale gælder fra 1. januar 2015, og den gælder altså i fem år.
  Regionsrådet fastholder de nuværende responstider. Det vil sige, hvor lang tid ambulancerne i gennemsnit må være om at komme ud til f.eks. et ulykkessted. Det er i dag 8,6 minutter i Sydvestjylland, 9,8 minutter i Sønderjylland og 7,9 minutter i Trekantområdet.
  Fakta
  Det præhospitale beredskab i Region Syddanmark består af 57 ambulancer idøgnberedskab, to ambulancer i dagberedskab, seks lægebiler, tre udrykningslægerog syv akutbiler.I 2012 rykkede ambulancerne i Region Syddanmark ud med blå blink i 42.974tilfælde.Derudover var der 55.899 kørsler med patienter, hvor der ikke blev kørt med blåblink.Det kostede omkring 526 mio. kr. at drive det præhospitale beredskab i regionen i2012.
  
  